recursal/SuperWikiNEXT-32B huggingface dataset:
**Suomen Poliisijärjestöjen Liitto** (SPJL) on suomalainen poliisin, oikeushallinnon, Hätäkeskuslaitoksen ja Suojelupoliisin ammattilaisten ammattijärjestö. Sen 83 jäsenyhdistykseen kuuluu noin 11 000 jäsentä. SPJL kuuluu akavalaiseen järjestökenttään. SPJL on Pohjoismaiden poliisiliiton (Nordiska Polisförbundet) ja Euroopan poliisijärjestöjen keskusliiton (The European Confederation of Police, EuroCOP) jäsenjärjestö. Liiton toimisto sijaitsee Helsingissä.

Historia
--------

Liitto sai nykyisen muotonsa vuonna 1995, kun vuonna 1923 perustettu Suomen Poliisien Liitto, vuonna 1930 perustettu Suomen Rikospoliisien Liitto ja vuonna 1934 perustettu Poliisikunnan Keskusliitto yhdistyivät Suomen Poliisijärjestöjen Liitoksi.

Jäsenistö
---------

Jäsenistö työskentelee poliisihallinnossa, oikeusministeriön hallinnonalalla ja Hätäkeskuslaitoksessa ja Suojelupoliisissa. Liittoon kuuluu muun muassa poliiseja, poliisin kansliahenkilökuntaa, oikeuslaitoksen toimistosihteerejä ja hätäkeskuspäivystäjiä. Liitolla on myös opiskelijajäseniä.

Organisaatio ja toiminta
------------------------

SPJL:n korkeinta päätösvaltaa käyttää joka neljäs vuosi kokoontuva liittokokous, joka muun muassa valitsee valtuuston, hallituksen ja liiton puheenjohtajan. Vuoden 2017 liittokokouksessa puheenjohtajaksi valittiin Jonne Rinne. Järjestöpäällikkönä toimii Mika Nygård.

Liitto julkaisee *Poliisi & Oikeus* -lehteä.

Lähteet
-------

1. ↑  Poliiseista Akavan tuorein jäsenliitto *akava.fi*.  15.4.2013.  Arkistoitu 10.8.2016. Viitattu 10.8.2016.
2. ↑  Poliiseista Akavan tuorein jäsenliitto *spjl.fi*.  15.4.2013.  Arkistoitu 20.8.2016. Viitattu 10.8.2016.
3. ↑  Yhteystiedot: Toimisto *spjl.fi*. Viitattu 31.3.2016.

Aiheesta muualla
----------------

* SPLJ:n verkkosivut
* Facebook: SPJL.PO
* Twitter: @spjl\_po

|  |  |  |  |  |
| --- | --- | --- | --- | --- |
| 

| * n
* k
* m
Akava |
| --- |
|  |
| Jäsenliitot | 
* Agronomiliitto
* Akavan Erityisalat
* Akavan sairaanhoitajat ja Taja
* Akavan Yleinen Ryhmä AYR
* AKI-liitot
* Ammattiliitto Ava
* Diakoniatyöntekijöiden liitto DTL
* DIFF – Ingenjörerna i Finland
* Esimiehet ja Asiantuntijat YTY
* Insinööriliitto
* Kasvatuksen ja nuorisotyön asiantuntijat KNT
* KTK Tekniikan Asiantuntijat
* Kuntoutusalan Asiantuntijat
* Luonnon-, ympäristö- ja metsätieteilijöiden liitto Loimu
* Myynnin ja markkinoinnin ammattilaiset MMA
* Opetusalan Ammattijärjestö OAJ
* Professoriliitto
* Päällystöliitto
* Sosiaalialan korkeakoulutettujen ammattijärjestö Talentia
* Suomen Arkkitehtiliitto SAFA
* Suomen Ekonomit
* Suomen Eläinlääkäriliitto
* Suomen Farmasialiitto
* Suomen Hammaslääkäriliitto
* Suomen Lakimiesliitto
* Suomen Lääkäriliitto
* Suomen Poliisijärjestöjen Liitto
* Suomen Psykologiliitto
* Suomen Puheterapeuttiliitto
* Suomen Terveydenhoitajaliitto
* Suomen Työterveyshoitajaliitto
* Tekniikan akateemiset TEK
* Tieteentekijöiden liitto
* Tradenomiliitto TRAL
* Upseeriliitto
* Yhteiskunta-alan korkeakoulutetut

 |

 |
Yhdysvalloissa **suuri valamiehistö** (Grand jury) on toimielin, joka suorittaa syyteharkintaa eli päättää virallisen syytteen nostamisesta.*lähde?* Se siis tutkii epäiltyjä rikoksia, arvioi todisteita, kuulee todistajia ja viime kädessä päättää, onko riittävästi näyttöä syytteen nostamiseen.*lähde?*

Yhdysvallat
-----------

Yhdysvalloissa suureen valamiehistöön kuuluu yleensä 16–23 henkilöä, mutta esimerkiksi Texasissa heitä on vain kaksitoista. Menettelyä käytetään liittovaltion tuomioistuimissa sekä joissakin osavaltioissa. Syyttäjän todisteiden kuulemisen lisäksi suuri valamiehistö voi haastaa todistajia kuultavaksi, ja se voi haastaa kuultavaksi myös itse syytetyn, mutta tällä on perustuslaillinen oikeus olla todistamatta itseään vastaan. Syyttäjä voi myöntää suuren valamiehistön edessä todistaneelle henkilölle immuniteetin rikossyytteistä. Syytetyn puolustusasianajajat eivät osallistu suuren valamiehistön käsittelyyn.

Toisin kuin varsinainen oikeudenkäynti, suuren valamiehistön käsittely ei ole julkinen. Jos suuri valamiehistö ei anna lupaa nostaa syytettä, syyttäjä voi yrittää uudelleen toisen valamiehistön kanssa. Joissakin tapauksissa syyttäjän täytyy tätä varten esittää uusia todisteita.

Lähteet
-------

* Hudson, Jr. David L.: *The Handy Law Answer Book*. Visible Ink Press, 2010. ISBN 9781578592173.

### Viitteet

1. ↑  Hudson, s. 162–163.
2. ↑  Hudson, s. 163.

Katso myös
----------

* Yhdysvaltain perustuslain viides lisäys
* Syyteharkinta
* Valamiehistö
**Bhilwara** on Intian Rajasthanin osavaltiossa sijaitseva kaupunki, joka toimii samannimisen piirikunnan hallinnollisena keskuksena. Bhilwara on Intian sisällä kuuluisa tekstiilituotannostaan, joka 2010-luvun loppupuolella on joutunut vaikeuksiin joutuessaan kilpailemaan ulkomailta maahantuodun tekstiilin kanssa. Ennen vuotta 1948, jolloin kaupunki liitettiin Rajasthaniin, se oli osa Udaipurin ruhtinaskuntaa.

Vuoden 2011 väestönlaskennan mukaan Bhilwaran väkiluku on 359 483 henkeä. Noin 80 prosenttia väestöstä on uskonnoltaan hindulaisia, toiseksi suurin uskonto on islam, jota kannattaa 14 % väestöstä. Jainalaisuus on kolmanneksi suosituin uskonto viiden prosentin kannatuksella. Lukutaitoisten osuus väestöstä on 82 prosenttia.

Lähteet
-------

1. 1 2  Bhilwara City Census 2011 data *census2011.co.in*. Viitattu 30.10.2019.
2. ↑  Bhilwara *bhilwara.rajasthan.gov.in*. Viitattu 30.10.2019.
3. ↑  Wadhawan, Dev Ankur: SOS: Textile industry in Rajasthan's Bhilwara bleeding and in dire need of help *India Today*.  1.9.2019. Viitattu 30.10.2019.
4. ↑  Bhilwara *Encyclopedia Britannica*. Viitattu 30.10.2019.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |
Sarah Hegazi
**Sarah Hegazi** (arab. سارة حجازي‎, *Sāra Hijāzī*; 1989 Egypti – 13. kesäkuuta 2020 Kanada) oli egyptiläinen seksuaali- ja sukupuolivähemmistöjen oikeuksia ajanut aktivisti.

Hegazi työskenteli ohjelmistokehittäjänä. Hän nosti ystäviensä kanssa esiin sateenkaarilipun libanonilaisen Mashrou' Leila -yhtyeen konsertissa syyskuussa 2017. Yhtyeen keulahahmo on Hegazin tavoin avoimesti homoseksuaalinen. Lehtien kolumnistit ja puheohjelmien juontajat ottivat tekoon kantaa suivaantuneina, ja päiviä myöhemmin Hegazi joutui ystävineen pidätetyksi. Konserttia seuranneen kuukauden aikana poliisi pidätti vähintään 75 ihmistä, joita epäiltiin homoseksuaaleiksi tai transsukupuolisiksi. Näin laajat toimenpiteet seksuaali- ja sukupuolivähemmistöjä vastaan ovat Egyptissä poikkeuksellisia. Vuonna 2001 oli pidätetty Kairo 52 -tapaukseen liittynyt ryhmä, johon kuuluneet miehet olivat kuitenkin peittäneet kasvonsa julkisessa oikeudenkäynnissä toisin kuin Hegazi, joka halusi esiintyä avoimesti. Hegazin pidätys jatkui kolmen kuukauden ajan. Kertomansa mukaan hän koki kidutusta sähköshokeilla ja häneen kohdistettiin seksuaalista häirintää. Egyptin viranomaiset eivät kommentoineet Hegazin väitteitä. Häntä syytettiin irstauden edistämisestä ja julkista rauhaa uhkaavaan laittomaan järjestöön liittymisestä. Hegazi vapautettiin odottamaan oikeudenkäyntiä, mutta hänen vanhempansa ja naapurinsa olivat hylänneet hänet ja hänet oli irtisanottu työpaikastaan. Hegazista tuli kuitenkin egyptiläisen homoyhteisön ikoni.

Kuukausia vapautumisensa jälkeen Hegazi matkusti Kanadaan, josta hän sai turvapaikan. Vuonna 2018 hän kirjoitti riippumattomaan egyptiläiseen *Mada Masr* -julkaisuun, että Egyptin hallinto ja islamistit keskinäisestä vastakkainasettelustaan huolimatta yksissä tuumin tukahduttivat yksilönvapauksia vihan ja ennakkoluulojen ajamina. Hegazin äiti kuoli syöpään pian Hegazin poistuttua Egyptistä. Kanadassa Hegazi kertoi kärsivänsä masennuksesta, posttraumaattisesta stressihäiriöstä, paniikkikohtauksista ja yksinäisyydestä. Lisäksi häntä vaivasivat sekä Kairossa saatujen sähköshokkien että Torontossa annetun sähköhoidon aiheuttamat muistihäiriöt. Hegazi kuitenkin jatkoi aktivismiaan, kirjoittamistaan ja ystäviensä tukemista. Hän teki itsemurhan Kanadassa kesäkuussa 2020. Hän oli yrittänyt itsemurhaa kahdesti aiemmin.

Lähteet
-------

1. 1 2 3  Sarah El Sirgany, How one gay Egyptian woman stood up to homophobia and paid the ultimate price CNN 17.6.2020, viitattu 21.8.2023
2. ↑  First Annual MENA Lesbian and Queer Woman's Pride Day in Honor of Sarah Hegazi Freedom House 13.6.2021, viitattu 21.8.2023


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |
**Thomas "ZooMaa" Paparatto** (s. 9. elokuuta 1995) on yhdysvaltalais-italialainen ammattilaisuransa lopettanut *Call of Duty* -pelaaja. Nykyään hän striimaa FaZe Clan -joukkueelle. Hän on myös Stallions -organisaation omistaja.

ZooMaa aloitti ammattilaisuransa vuonna 2015 ja liittyi silloin ensimmäisen kerran FaZeen lähes neljäksi ja puoleksi vuodeksi. Heidän paras voittonsa tuli S-tason turnauksesta CWL Pro League Stage 1 Playoffs 2018. FaZen jälkeen hän pelasi hieman yli vuoden New York Sublinersissa. He voittivat erittäin merkittävän Call of Duty League 2020 Week 11 - New York -turnauksen. ZooMaa liittyi toisen kerran FaZeen vuoden 2021 marraskuussa, mutta tällä kertaa striimaajana. Hän perusti Stallionsin hieman yli vuosi FaZeen liittymisensä jälkeen.

Nuoruudessa Paparatto oli kiinnostunut muun muuassa skeittauksesta ja jalkapallosta. Opiskeluaikoinaan hän loukkaantui vakavasti ja päätti tämän jälkeen keskittyä *Call of Dutyn* harjoittamiseen.

Lähteet
-------

1. ↑  Learn about FaZe ZooMaa *Famous Birthdays*. Viitattu 9.8.2023. (englanniksi)
2. ↑  FaZe Clan® Official *FaZe Clan® Official*. Viitattu 9.8.2023. (englanniksi)
3. ↑   *Twitter*. Viitattu 9.8.2023.
4. ↑  Latest results | CWL 2018 - Pro League Stage 1 | Toornament *play.toornament.com*. Viitattu 9.8.2023.
5. ↑   *Twitter*. Viitattu 9.8.2023.
6. ↑  Tournaments : *Esports Earnings*.  12.7.2020. Viitattu 9.8.2023.
7. ↑   *Twitter*. Viitattu 9.8.2023.
8. ↑   *Twitter*. Viitattu 9.8.2023.
9. ↑  Hira Chaudhry: Faze Zoomaa Net Worth 2023, Age, Bio, Family, Birthday, Wiki! *Zombatc*.  28.1.2023. Viitattu 9.8.2023. (englanniksi)
**Österstjernan** on vuosina 2002–2006 rakennettu kopio samannimisestä purjealuksesta, joka kuljetti 1800-luvulla rahtia Loviisan ja Tukholman välillä. Alkuperäinen pakettijahti *Österstjernan* rakennettiin Pietarsaaressa vuosina 1813-1814, ja sen kantavuus oli noin 50 tonnia. Laivasta on säilynyt muun muassa alkuperäisiä mittakirjoja sekä 1820-luvulta peräisin oleva maalaus. Näiden perusteella venesuunnittelija Eivind Still piirsi uuden *Österstjernanin*, joka rakennettiin Loviisan Laivasillalla talkootyönä ja valmistui syksyllä 2006.

Purjealuksesta vastaa osakeyhtiö ja toimintaa pyörittää taustayhdistys (Yhdistys ry Österstjernan rf), joka omistaa enemmistön purjealuksen varustajana toimivasta osakeyhtiöstä. Aluksen kotisatama on Loviisan Laivasilta, jossa se myös talvehtii useimmat vuodet.

*Österstjernan* on rekisteröity huvi-alukseksi. Sen pää-asiallisena toimintana on huvipurjehdukset lähinnä itäisellä Suomenlahdella, niin yhdistyksen omilla matkoilla kuin myös charterkäytössä. Yhdistys on keskittynyt nuorisotyöhön ja purjehdusperinteiden ylläpitoon.

Lähteet
-------

1. 1 2 3  ÖsterstjernanArkistoitu kopio  09.03.2012. Suomen perinnepurjelaivat ry.  Arkistoitu 26.8.2016. Viitattu 30.7.2016.
2. ↑  Österstjernanin hallinnasta jälleen kiistaa. Loviisan Sanomat 9.3.2012 (Web Archive 2016).

Aiheesta muualla
----------------

* Österstjernanin verkkosivut
Carl August Krook (1855)
**Carl (Karl) August Krook** (1. elokuuta 1811 Turku – 6. elokuuta 1868 Sauvo) oli Venäjän keisarillisessa armeijassa palvellut suomalainen kenraalimajuri.

Carl August Krookin vanhemmat olivat hovioikeudenneuvos August Krook ja Maria Sofia af Ditmer. Myös hänen veljestään Bengt Joakim Krookista tuli kenraalimajuri. Carl August Krookin ensimmäinen puoliso vuodesta 1841 oli Jenny Hilda Eloise Holm (k. 1849) ja toinen vuodesta 1850 Elisabeth Collan. Opettaja, kirjailija ja kielenkääntäjä Anna Krook oli Carl August Krookin tytär toisesta avioliitosta, samoin kuin koulunjohtaja, kansanedustaja Augusta Krook. Carl August Krook tuli ylioppilaaksi Turun akatemiassa 1827 ja astui sitten sotilaspalvelukseen Pietarin jalkaväkirykmenttiin, missä yleni alivänrikiksi 1829. Vuonna 1831 hänet siirrettiin vänrikkinä Lappeenrannan venäläiseen jalkaväkirykmenttiin ja vuonna 1833 Henkivartioväen Suomen tarkk’ampujapataljoonan 2. komppaniaan. Pataljoonan esikunnan adjutatti hänestä tuli 1834, aliluutnantiksi 1835 ylennettynä hänet siirrettiin 1836 ensin pataljoonan 3. komppaniaan ja sitten 1. komppaniaan. Luutnantiksi Krook yleni 1838, jolloin hänet siirrettiin pataljoonan 2. komppaniaan, mutta samana vuonna hänet vakinaistettiin pataljoonan esikunnan adjutantin tehtävään.

Alikapteeniksi Krook ylennettiin 1838 ja siirrettiin palvelukseen Siperian krenatöörirykmenttiin, mistä hän palasi 1841 Suomeen sijoitetun sotaväen esikunnan Suomen joukkojen jaoston vanhemmaksi adjutantiksi. Kapteeniksi hänet ylennettiin 1843, majuriksi 1846 ja everstiluutnantiksi 1851. Vuonna 1855 hänet määrättiin Krimin sodan aikana perustetun Suomen sotakomissariaatin vt. intendentiksi ja vakinaistettiin tehtävään everstiksi ylennettynä seuraavana vuonna. Hänet ylennettiin kenraalimajuriksi 1865. Intendentin tehtävässään hän toimi 1850- ja 1860-luvuilla myös Suomen sotakomissariaatin ylläpitämän leski- ja orpokassan jäsenenä ja puheenjohtajana. Krook teki itsemurhan hukuttautumalla omistamallaan Kärkisten säteritilalla Sauvossa vuonna 1868.

Lähteet
-------

1. 1 2 3  Carl August Krook *Suomalaiset kenraalit ja amiraalit Venäjän sotavoimissa 1809–1917*. Biografiakeskus, Suomalaisen Kirjallisuuden Seura. (Viitattu 3.3.2020)
2. 1 2  Yrjö Kotivuori, Ylioppilasmatrikkeli 1640–1852: Karl August Krook. Verkkojulkaisu 2005. (Viitattu 3.3.2020)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansalliset | 
* Saksa

 |
|  |
| Henkilöt | 
* Kenraalit ja amiraalit
* Ylioppilasmatrikkeli 1640–1852

 |

 |
*Tämä artikkeli käsittelee Intian kaupunkia. Etunimestä Alwar tai Alvar kerrotaan sivulla Alvar.*

  

  

  

  

  

  

  

  

  

  

  

  

  

  

  

  

  

**Alwar** on Intian Rajasthanin osavaltiossa sijaitseva kaupunki, joka toimii samannimisen piirikunnan hallinnollisena keskuksena. Kaupungissa sijaitsee useita vanhoja moskeijoita ja Firuz Shah Tughluqin veljen hauta 1300-luvulta. Alwar oli vuonna 1775 Alwarin ruhtinaskunnan pääkaupunki. Kaupungista on noin 165 kilometriä Rajasthanin pääkaupunki Jaipuriin, jossa sijaitsee lähin lentoasema.

Vuoden 2011 väestönlaskennan mukaan Alwarin väkiluku on noin 315 000 henkeä. Väestöstä 90 prosenttia on hindulaisia, neljä prosenttia muslimeja, sikhejä kaksi prosenttia samoin kuin jainalaisia. Lukutaitoisia on lähes 86 %.

Lähteet
-------

1. 1 2  Alwar City Census 2011 data *census2011.co.in*. Viitattu 27.10.2019.
2. ↑  Alwar *Encyclopedia Britannica*. Viitattu 27.10.2019.
3. ↑  About Alwar: Location & Area *alwar.rajasthan.gov.in*. Viitattu 27.10.2019.

Aiheesta muualla
----------------

* Kuvia tai muita tiedostoja aiheesta **Alwar** Wikimedia Commonsissa

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa
* Israel
* Yhdysvallat
* Tšekki

 |

 |
**Fincke-suku** on suomalainen suku, josta ensimmäiset kirjalliset maininnat Suomessa ovat vuosilta 1370–1385. Nimi on kulkenut kolmessa suvussa naislinjaa pitkin 1700-luvulle.

Historia
--------

Drotsina toimineen Bo Joninpoika Gripin palvelija sai isännältään vuonna 1381 rälssin tiloilleen Turun hiippakunnassa. Hän on luultavasti "vanha Gödeke Fincke", jolle kuningatar Margareeta I ja kuningas Eerik antoivat lainasta pantiksi Pyhäjoen kuninkaankartanon Perniön pitäjässä Varsinais-Suomessa.

"Vanhalla" Gödeke Finckellä oli vain tyttäriä. Yksi heistä sai pojan nimeltä Per Nilsson till Laukko. Toinen tytär Metta meni naimisiin erään Henrikin kanssa. Gödeke Fincke oli heidän poikansa, joka mainitaan 1439–1447 ja joka kuoli ennen vuotta 1467. Hänen puolisonsa oli Katarina Nilsdotter (Tavast) ja heillä oli poikansa Jeppe Fincken (mainittu 1440–1459) lisäksi neljä tytärtä. Yksi tyttäristä, Anna, oli naimisissa Sten Henrikssonin kanssa. 

"Vanhan" Gödeke Fincken yksi tytär meni naimisiin Nils Jönsson Rengonpojan kanssa. Nils oli Jöns (Larsson) Rengonpojan poika. Ensimmäistä kertaa Jöns Larsson tai Jöns Rengonpoika mainitaan niiden Turun porvareiden joukossa, jotka vuonna 1415 kärsivät vahinkoja novgorodilaisten ryöstöistä. Hän meni naimisiin Johanna Bengtsdotterin kanssa. Johanna oli valtaneuvos Bengt Lydekessonin tytär.

Nilsin poika Gödeke (Nilsson) otti äitinsä nimen ja kutsui itseään nimellä Gödeke Fincke. Hänet mainitaan vuosina 1490–1518. Hänen poikiaan olivat linnanherra Gustaf Fincke ja valtaneuvos Jöran Fincke.

Suvun jäseniä
-------------

* Gustaf Fincke (k. 1566), Suomen käskynhaltija
* Jöran Fincke (k. 1569), hovimies, valtaneuvos, Pohja-Suomen laamanni, Gustaf Fincken veli
* Gödik Fincke (n. 1546–1617), Savonlinnan linnaläänin käskynhaltija, Gustaf Fincken poika
* Sten Fincke (k. 1599), Hämeen linnan päällikkö, Gustaf Fincken poika
* Karin Fincke, historiallisten muistelmien laatija, Sten Fincken tytär (puoliso Iivar Tavast)

Lähteet ja huomautukset
-----------------------

* Anthoni, Eric (1957). Wernstedt Folke. red.. Fincke, yngre ätten. Äldre svenska frälsesläkter: ättartavlor. Bd 1. H. 2. Stockholm: Riddarhusdirektionen. sid. 131–137.

### Viitteet

1. ↑  Etusivu *kansallisbiografia.fi*. Viitattu 9.1.2019.
2. ↑  Fincke, släkter - Svenskt Biografiskt Lexikon *sok.riksarkivet.se*. Viitattu 6.3.2019.
3. 1 2  Svenske adelsslægter Fincke *www.roskildehistorie.dk*. Viitattu 6.4.2019.
4. ↑  Rengonpoika ei ole patronyymi vaan sukunimi.
**San’yō-Onoda** (jap. 山陽小野田市, *San’yō-Onoda-shi*) on Japanin kaupunki Honshūn saarella Chūgokun alueella Yamaguchin prefektuurissa. Se sijaitsee Seton sisämeren Suōnmeren rannikolla prefektuurin lounaisosassa. Asa- ja Arihojoet laskevat kaupungissa mereen. Rannikolla on laajoja täyttömaa-alueita, pohjoisosat ovat vuoristoisia. San’yō-Onodassa on 62 529 asukasta (joulukuussa 2019) ja sen pinta-ala on 133,09 neliökilometriä.

San’yō-Onoda perustettiin vuonna 2005 yhdistämällä toisiinsa Onodan kaupunki ja San’yōn maaseutukaupunki. Muinaisina aikoina alue kukoisti Sue-keramiikan tuotantoalueena. Edo-kaudella siellä harjoitettiin suolan tuotantoa ja kivihiilen kaivuuta. Meiji-kaudella vuonna 1881 Onodaan perustettiin Japanin ensimmäinen sementtitehdas, myöhemmin Taishō-kaudella maan ensimmäinen ruutitehdas. Nykyisinkin kaupunki on merkittävä teollisuuskeskus, jossa on esimerkiksi kemian-, öljynjalostus-, kone- ja elektroniikkateollisuutta. Kaupunkiin kuuluvilla maaseutualueilla harjoitetaan riisin, hedelmien ja vihannesten viljelyä, rannikkoseuduilla kalastusta ja *nori*-merilevän vesiviljelyä.

San’yō-Onodan nähtävyyksiä ovat alppiruusuistaan tunnettu Ejion puisto ja kirsikankukistaan tunnettu Ryūōvuoren puisto. Paikkakuntaan liitetään kansantarina Netarō-nimisestä miehestä. Kaupunkia palvelevat suurnopeusjunayhteys San’yō Shinkansen, JR Nishi-Nihonin San’yō-päälinja sekä siitä haarautuvat Mine-linja ja Onoda-linja.

Kuvia
-----

* Netarōn patsas Asan rautatieasemallaNetarōn patsas Asan rautatieasemalla
* Habun polderiaHabun polderia
* San’yō-Onodan kulttuurikeskusSan’yō-Onodan kulttuurikeskus

Lähteet
-------

1. 1 2 3  市の概要 Sanyo Onoda City. Viitattu 26.12.2019.
2. 1 2  令和元年１２月１日現在（１１月末）自治会別世帯数及び人口数 Sanyo Onoda City. Viitattu 26.12.2019.
3. 1 2  市の木・市の花 Sanyo Onoda City. Viitattu 26.12.2019.
4. 1 2 3  ブリタニカ国際大百科事典 小項目事典: 山陽小野田市 Kotobank. Viitattu 26.12.2019.
5. 1 2 3  日本大百科全書: 山陽小野田（市） Kotobank. Viitattu 26.12.2019.

Aiheesta muualla
----------------

* Kuvia tai muita tiedostoja aiheesta **San’yō-Onoda** Wikimedia Commonsissa

* Kaupungin internetsivut (japaniksi)

  


|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

| * n
* k
* m
Yamaguchin prefektuuri |
| --- |
|  |
| Kaupungit | 
* Hagi
* Hikari
* Hōfu
* Iwakuni
* Kudamatsu
* Mine
* Nagato
* San’yō-Onoda
* Shimonoseki
* Shūnan
* Ube
* Yamaguchi (pääkaupunki)
* Yanai

 |  |
|  |
| Kunnatpiirikunnittain | **Abun piirikunta** (Abu) · **Kugan piirikunta** (Waki) · **Kumagen piirikunta** (Hirao · Kaminoseki · Tabuse) · **Ōshiman piirikunta** (Suō-Ōshima) |

 |
**Matti Aleksanteri (Alex) Merisuo** (7. syyskuuta 1883 Ilmajoki – 8. syyskuuta 1928 Tampere) oli suomalainen Tampereella vaikuttanut polkupyörä- ja urheiluliikkeen omistaja ja näyttelijä.

Merisuo muutti jo nuorena Ilmajoelta Vaasaan ja palveli siellä eri polkupyörä- ja urheiluliikkeissä. Hän muutti 1890-luvun lopulla Tampereelle ja oli työssä pitkään ensin K. E. Merilän polkupyöräliikkeessä ja sitten Oy Aatran Konekaupassa. Merisuo perusti vuonna 1916 oman polkupyörä- ja urheiluliikkeen yhdessä johtaja Heikki Jokisen kanssa. Heidän Hämeenkatu 4:ssä sijainnut liikkeensä *Hämeen Urheilu-Keskus Oy* (aikaisemmin *Alex Merisuo & Kumpp. Oy*) nousi Tampereen merkittävimmäksi alan liikkeeksi. Merisuo toimi liikkeessä teknillisenä johtajana, joskin viimeisinä vuosina sairaus rajoitti hänen osallistumistaan liikkeen johtoon.

Merisuo toimi nuorempana näyttelijänä Tampereen Työväen Teatterissa ja hän kuului myös Voimistelu- ja urheiluseura Pyrintöön. Merisuo kuoli 45-vuotiaana syyskuussa 1928 Tampereella.

Lähteet
-------

1. 1 2 3  Alex Merisuo, Aamulehti, 09.09.1928, nro 247, s. 6, Kansalliskirjaston digitaaliset aineistot
2. ↑  Kuolinilmoitus, Aamulehti, 09.09.1928, nro 247, s. 2, Kansalliskirjaston digitaaliset aineistot
3. ↑  Tamperelaisia kauppahuoneita IV, Aamulehti, 20.12.1922, nro 295, s. 5, Kansalliskirjaston digitaaliset aineistot

Aiheesta muualla
----------------

* Alex Merisuo & Kumpp. Oy:n digitoituja pienpainatteita Kansalliskirjastossa

* Hämeen Urheilukeskuksen digitoituja pienpainatteita Kansalliskirjastossa
Kokonaisia muskottipähkinöitä.
Mausteeksi jauhettua muskottipähkinää.
**Muskottipähkinä** on muskottipuun siemen. Sitä käytetään jauhettuna mausteena.

Muskottipähkinä on voimakkaanmakuista, joten jauhetta annostellaan vain ripaus. Suomessa muskottipähkinä on yleinen etenkin jouluruokien mausteena. Sillä maustetaan esimerkiksi lanttulaatikkoa, perunaruokia, kakkuja, piparkakkuja ja lasagnen valkokastiketta.

Muskottipähkinän maustekäyttö on vaaratonta, mutta sellaisenaan ja suuremmissa määrin nautittuna se on vaarallista. Muutaman muskottipähkinän tai parin teelusikallisen jauhetta syöminen voi aiheuttaa myrkytyksen, johon liittyy monenlaisia epämiellyttäviä fyysisiä ja psyykkisiä oireita. Suurina annoksina muskottipähkinä aiheuttaa myös hallusinaatioita, sillä muskottipähkinä sisältää myristisiiniä, elemisiiniä ja safrolia, jotka muuttuvat elimistössä rakenteeltaan meskaliinin ja amfetamiinin kaltaisiksi. Muskottipähkinää käytetäänkin joskus päihteenä, mikä on johtanut sairaalahoitoa vaativiin myrkytyksiin. Päihteenä muskottipähkinä luokitellaan deliriantteihin.

Koska muskottipähkinä ei nimestään huolimatta ole pähkinä, siitä ei ole vaaraa pähkinäallergikolle.

Muskottipähkinää ympäröivää kirkkaanpunaista siemenvaippaa kutsutaan muskottikukaksi. Sillä maustetaan yleensä suolaisia ruokia.

Muskottipähkinä saapui Eurooppaan joskus 500-luvulla. Seuraavien vuosisatojen aikana maustetta toivat Eurooppaan arabit, mutta sen alkuperä oli eurooppalaisille pitkään tuntematon. Portugalilaiset löysivät lopulta muskottipähkinöiden lähteen Molukeilta vuoden 1497 jälkeen. Hollantilaiset ottivat sen jälkeen muskottipähkinäkaupan haltuunsa 250 vuodeksi. Vuonna 1776 ranskalainen Pierre Poivre salakuljetti muskottipuun siemeniä Mauritiukselle ja perusti sinne viljelmän. Sen jälkeen britit kuljettivat taimia muuallekin tropiikkiin, ja nykyisin sitä viljellään monessa paikassa.

Lähteet
-------

1. 1 2 3  Sari Toivonen: Muskotin yliannostus voi aiheuttaa hallusinaatioita *Yle uutiset*.  20.12.2012. Viitattu 1.3.2020.
2. 1 2 3  Muskottipähkinä vaaraton vain mausteena  09.04.2009. Ruokatieto.  Arkistoitu 1.3.2020. Viitattu 1.3.2020.
3. ↑  Kasvi- ja sienimyrkytykset–tarua ja totta *Lääketieteellinen Aikakauskirja Duodecim*.  2000. Duodecim.
4. ↑  Nutmeg *Erowid*.
5. ↑  Terveyttä joulun mausteista *terve.fi*.  15.12.2013. Viitattu 12.7.2022.
6. ↑  Laws, Bill: *50 kasvia jotka muuttivat maailmaa*, s. 134–135. Suomentanut Ketola, Veli-Pekka. Moreeni, 2012 (alkuteos 2010). ISBN 978-952-254-097-3.

Aiheesta muualla
----------------

* Kuvia tai muita tiedostoja aiheesta **Muskottipähkinä** Wikimedia Commonsissa
**Työläiskirjallisuus** tai **proletaarikirjallisuus** tarkoittaa työläiskirjailijoiden luomaa sanataidetta. Työläiskirjailijan lähtökohdat ovat työväenluokassa ja sen mukaisessa elämännäkemyksessä, joka välittyy hänen kirjallisessa tuotannossaan ja yhteiskunnallisessa vaikutuksessaan.

Työläiskirjallisuuden käsitteen suomalaiseen keskusteluun ja kirjallisuustieteelliseen tutkimukseen toi Raoul Palmgren. Väitöskirjassaan *Työläiskirjallisuus* (1965) Palmgren tiivistää neljä työläiskirjailijan tunnusmerkkiä. Näiden mukaan työläiskirjailija on 1) kasvanut työläisolosuhteissa, jotka ovat luoneet hänen luokka-alkuperänsä ja sosiaalisen asemansa. Näistä hän on ammentanut 2) perusvasemmistolaisen elämänkatsomuksensa, työväenluokan elämännäkemyksen ja aatemaailman. Lisäksi työläiskirjailija on 3) tehnyt elämänsä aikana ruumiillista tai ainakin siihen verrattavaa palkkatyötä, ja 4) yhteiskunnalliset opinnot ovat myöhemmin kehittäneet hänen sosiaalista vaikutuskenttäänsä ja kriittistä yhteiskunnallista tietoisuuttaan.

Tieteen termipankki antaa työläiskirjallisuudelle määritelmän: 1) työväestöön (köyhälistöön) kuuluvan kirjailijan kirjoittamaa, 2) työväestön (köyhälistön) elämys- ja aatemaailmaan kytkeytyvää, 3) työväestön (köyhälistön) elämää kuvaavaa kirjallisuutta. Tyypillinen työläiskirjallisuutta edustava teos täyttää kaikki kolme kriteeriä.

Tunnettuja suomalaisia työläiskirjailijoita ovat muun muassa Väinö Linna, Elvi Sinervo, Arvo Turtiainen, Hannu Salama ja Arto Salminen.

Lähteet
-------

1. ↑  Raoul Palmgren, *Työläiskirjallisuus* : [proletaarikirjallisuus] : kirjallisuus- ja aatehistoriallinen käsiteselvittely, WSOY, 1965
2. ↑  Työläiskirjallisuus, Tieteen termipankki

Kirjallisuutta
--------------

* Raoul Palmgren: *Joukkosydän: Vanhan työväenliikkeemme kaunokirjallisuus. 1–2*. Porvoo Helsinki: WSOY, 1966.
**Vilhelm IX Akvitanialainen** (ransk. **Guillaume d’Aquitaine**, oksitaaniksi **Guilhem IX d’Aquitania**; 22. lokakuuta 1071 – 10. helmikuuta 1127 Poitiers) oli Akvitanian ja Gascognen herttua, Poitiersin kreivi sekä kuuluisa trubaduuri. Hän oli Vilhelm VIII Akvitanialaisen poika ja Eleonoora Akvitanialaisen isoisä.

Vilhelm Akvitanialainen vietti suurimman osan elämästään sotien. Hän johti muun muassa epäonnistunutta ristiretkeä Pyhälle maalle vuosina 1101–1102 sekä taisteli maureja vastaan Córdoban lähistöllä vuosina 1120–1123. Vilhelmin maine perustuu kuitenkin pääasiassa siihen, että hän oli ensimmäinen oksitaaninkielinen runoilija, jonka teokset ovat säilyneet jälkipolville. Hänen chansoninsa eli laulelmansa ovat riehakkaita, lemmekkäitä ja humoristisia, yleensä herkkiä, mutta joskus karkean rivojakin. Hovirakkauden tyypilliseen tapaan hänen säkeillään on taipumus ihannoida rakastettua.

Lähteet
-------

1. 1 2  William IX *Encyclopedia Britannica*. Viitattu 2.10.2023. (englanniksi)
**Shimada** (jap. 島田市, *Shimada-shi*) on Japanin kaupunki Honshūn saarella Chūbun tai Tōkain alueella Shizuokan prefektuurissa. Se sijaitsee sisämaassa prefektuurin keskiosassa Ōijoen keski- ja alajuoksulla. Kaupungin pohjoisosat ovat vuoristoisia, lounaisosa kuuluu vuorostaan Makinoharan ylänköön. Shimadassa on 98 029 asukasta (huhtikuussa 2020) ja sen pinta-ala on 315,70 neliökilometriä.

Shimada kehittyi Edo-kaudella vilkkaan Tōkaidō-tiereitin postiasemana (*shukuba*) ja leveän Ōijoen ylityspaikkana. 1800-luvun lopulta lähtien, Tōkaidō-rautatielinjan valmistumisen jälkeen, sinne alkoi sijoittua Ōijoen yläjuoksun laajoja metsävaroja hyödyntävää puu-, paperi- ja huonekaluteollisuutta. Sittemmin kaupunkiin on syntynyt myös tekstiili-, elintarvike- ja hienomekaanista teollisuutta sekä autoteollisuuden liitännäisteollisuutta. Kaupunkioikeudet Shimada sai vuonna 1948. Kaupunki laajeni huomattavasti 2000-luvulla, kun siihen liitettiin Kanayan maaseutukaupunki vuonna 2005 ja Kawanen maaseutukaupunki vuonna 2008. Kaupunkiin kuuluvilla maaseutualueilla viljellään muun muassa riisiä, teetä, vihanneksia, *mikan*-mandariineja ja siitakesieniä.

Shimadan rakennettuun kulttuuriperintöön kuuluu Chiman-jin buddhalainen temppeli, jonka päähalli on valittu yhdeksi Japanin tärkeän kulttuuriomaisuuden kohteista. Kaupunki tunnetaan myös kerran kolmessa vuodessa järjestettävästä Obi-matsurista. Shimadaa palvelevat JR Tōkain Tōkaidō-päälinja ja Ōigawa-rautatien Ōigawa-päälinja.

Kuvia
-----

* Shizuokan teemuseoShizuokan teemuseo
* Ōi-jinjaŌi-jinja
* Shimadan rautatieasemaShimadan rautatieasema
* Tōkaidō-päälinja ylittää ŌijoenTōkaidō-päälinja ylittää Ōijoen

Lähteet
-------

1. 1 2 3  島田市の概要 City of Shimada. Viitattu 12.05.2020.
2. 1 2  指定区別人口調 令和 2年 4月30日現在 City of Shimada. Viitattu 12.05.2020. [vanhentunut linkki]
3. 1 2 3  市の花・木・鳥 City of Shimada. Viitattu 12.05.2020.
4. 1 2 3  ブリタニカ国際大百科事典 小項目事典: 島田市 Kotobank. Viitattu 12.05.2020.
5. 1 2 3  日本大百科全書: 島田（市） Kotobank. Viitattu 12.05.2020.

Aiheesta muualla
----------------

* Kuvia tai muita tiedostoja aiheesta **Shimada** Wikimedia Commonsissa

* Kaupungin internetsivut (japaniksi)

  


|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

| * n
* k
* m
Shizuokan prefektuuri |
| --- |
|  |
| Kaupungit | 
* Atami
* Fuji
* Fujieda
* Fujinomiya
* Fukuroi
* Gotenba
* Hamamatsu
* Itō
* Iwata
* Izu
* Izunokuni
* Kakegawa
* Kikugawa
* Kosai
* Makinohara
* Mishima
* Numazu
* Omaezaki
* Shimada
* Shimoda
* Shizuoka (pääkaupunki)
* Susono
* Yaizu

 |  |
|  |
| Kunnatpiirikunnittain | **Haibaran piirikunta** (Kawanehon · Yoshida) · **Kamon piirikunta** (Higashi-Izu · Kawazu · Matsuzaki · Minami-Izu · Nishi-Izu) · **Shūchin piirikunta** (Mori) · **Suntōn piirikunta** (Nagaizumi · Oyama · Shimizu) · **Tagatan piirikunta** (Kannami) |

 |
**Kombatan** on filippiiniläinen taistelulaji. Siinä yhdistyvät monet perinteiset ja modernit taistelutyylit. Oppilas oppii erilaisia tyylejä kaikkiin taistelutilanteisiin. Kombatanista tekee erilaisen useaan muuhun tyyliin nähden tapa, jolla se lähestyy harjoittelua. Harjoittelun sydän on spontaanin reagoinnin ja tekniikoiden saumattoman virran kehittäminen erilaisten harjoitteiden kautta, ei niinkään suuren tekniikkamäärän opettelu ulkoa. Harjoittelun edetessä oppilaita rohkaistaan kehittämään itselleen sopiva tyyli ja myös mahdollista aiempaa kamppailuosaamista voidaan hyödyntää. Kombatan harjoittelu ei edellytä akrobaattisia ominaisuuksia tai vaativien tekniikoiden opettelua, sillä luonnollisuus, yksinkertaisuus ja tehokkuus ovat harjoittelun ydinasioita.

Oppilaat harjoittelevat ensin käsittelemään aseita ja puolustautumaan niitä vastaan. Syynä tähän on pitkälti filippiiniläinen kulttuuri, jossa sekä naiset että miehet käsittelivät miekkoja ja puukkoja päivittäisissä töissään ja siksi onkin suositumpaa puolustaa itseään käyttäen asetta kuin ilman sitä. Kun oppilas oppii puolustautumaan asetta vastaan, on hänelle helpompaa oppia puolustautumaan myös aseetonta vastustajaa vastaan. Kombatan sisältää erilaisia iskuja, potkuja, torjuntoja, vastaliikkeitä, lukkoja, hallintaotteita, pyyhkäisyjä, heittoja, maahan vientejä, aseistariisumisia sekä aseetonta että aseellista taistelua.

Kombatan systeemit:

* Solo baston
* Doble baston
* Mano Mano
* Espada y Daga
* Bankaw
* Daga
* Balisong
* Dumog
* Dolo
* Dos Puntas
* Daga sa Daga
* Tres Puntas

Kombatanin edut:

* tehokas, monipuolinen ja realistinen itsepuolustuslaji
* harjoittelija oppii liikkumaan sulavasti – ei vastaamaan voimaan voimalla
* rohkaisee oppilasta soveltamaan tekniikoita ja ottelutapaa itselleen sopivaksi
* opettaa rentoutumaan harjoitellessa
* kehittää koordinaatiota
* hyvä kuntoilumuoto
* kehittää refleksejä ja huomiokykyä
* lisää itsevarmuutta ja -tuntoa, luonteen voimaa sekä mielen rauhaa

Graduointijärjestelmä
Kuten useimmissa muissakin kamppailulajeissa, myös Kombatanissa harrastajan tasosta kertoo arvomerkin väri (tai vyön väri). Kombatanissa on 7 oppilastasoa ja sen jälkeen ovat (mustan vyön) opettaja-asteet. Taidot ovat tietenkin vyötä tärkeämmät, mutta graduointikoe on hyvä tavoite, johon pyrkiminen motivoi kehittymään. Kombatanin isä on filippiiniläinen Ernesto Presas.

Kombatanin mustat vyöt Suomessa:

* Harell, Tomi (Lakan Walo)
* Vainionpaa, Rami (Lakan Lima)
* Ylironni, Tommi (Lakan Lima)
* Ojala, Jani (Lakan Dalawa)
* Uusikartano, Veli-Matti (Lakan Dalawa)
* Heinilä, Arttu (Lakan Dalawa)
* Kivela, Jouko (Lakan Dalawa)
* Niemi, Toni (Lakan Isa)
* Alisaari, Mika(Lakan Isa)
* Pentikainen, Joel (Lakan Isa)
* Ranta, Milla (Lakan Isa)
* Kallio, Julle (Lakan Isa)
* Kata, Antti (Lakan Isa),
* Pajunen, Esko (Lakan Isa),
* Harell, Vilhelmiina (Lakan Isa),
* Kokkonen, Alfred (Lakan Isa),
* Tuomenvirta, Sonja (Lakan Isa),

Lähteet
-------

Aiheesta muualla
----------------

* / Kombatan & Mano Mano Suomi - Finland
* / Kombatan & Mano Mano Pori
* Tampereen Kombatan-seura
* / European Kombatan & Modern Mano Mano Associations
* / World Kombatan Family
**Heptanoli** C7H15OH on seitsenatomisesta hiiliketjusta koostuva palava, väritön, normaaliolosuhteissa nestemäinen alkoholi. Heptanolilla on kolme muuta isomeeriä, 2-heptanoli, 3-heptanoli ja 4-heptanoli, jotka eroavat toisistaan alkoholin toiminnallisen ryhmän (-OH) paikalla. 2-heptanolissa toiminnallinen ryhmä (-OH) sijaitsee toisessa hiiliatomissa. Kun taas 3-heptanolissa toiminnallinen ryhmä sijaitsee kolmannen hiilen kohdalla. 

Heptanolista eli 1-heptanolista käytetään myös nimiä *heptan-1-oli*, *n-heptyylialkoholi*, *1-hydroksiheptaani* ja *n-heptanoli*. Heptanolin leimahduspiste on 70 °C (c.c.) ja itsesyttymislämpötila 275 °C.

Heptanoli tuoksuu miellyttävälle ja sitä käytetään kosmetiikassa.

Yhdistettä esiintyy myös kukkien tuoksuissa ja semiokemikaalina eliöiden viestinnässä.

Aiheesta muualla
----------------

* Heptanolin kansainvälinen kemikaalikortti
* PubChem: Heptanol (englanniksi)
* Human Metabolome Database (HMDB): 1-Heptanol (englanniksi)
* ChemBlink: 1-Heptanol (englanniksi)
* Dr. Duke's Phytochemical and Ethnobotanical Databases: Heptanol {en}}
* Pherobase: Floral Compound – 7OH (englanniksi)
* Pherobase: Semiochemical – 7OH (englanniksi)

Alkoholit

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| metanoli | etanoli | propanoli | butanoli | pentanoli | heksanoli | heptanoli | oktanoli | nonanoli | dekanoli | undekanoli | dodekanoli |
| CH3OH | C2H5OH | C3H7OH | C4H9OH | C5H11OH | C6H13OH | C7H15OH | C8H17OH | C9H19OH | C10H21OH | C11H23OH | C12H25OH |
**Suomen Yrityskummit ry** on suomalainen mentorointiverkosto jonka toiminta perustuu vapaaehtoisuuteen. Yrityskummit tarjoavat mentorointia Pk-yrittäjille.

Yrityskummien toiminnan aloittivat vuonna 1994 Asikkalassa kunnan kesäasukkaat. Yrityskummit ry aloitti toimintansa virallisesti 1.1.2001 jatkaakseen Suomen Kuntaliiton neljävuotisen Yrityskummiprojektin toimintaa. Yhdistyksen nimi muuttui vuonna 2007 Suomen Yrityskummit ry:ksi.

Yhdistyksen jäseninä on yli 1200 yrityskummia ja lisäksi yrityksiä, kuntia, seudullisia elinkeinoyhtiöitä, järjestöjä ja yhdistyksiä. Yrityskummit auttavat vuosittain yli tuhatta pk-yritystä.

Pääkaupunkiseudulla toimii Pääkaupunkiseudun Yrityskummit ry. Yrityskummeja - mentorit on noin 70.

Yrityskummi – mentori on yrittäjän sparraaja, vertaistuki ja mentori joka tarkastelee asioita ulkopuolelta. Yrityskummit toimivat yrittäjien tukena liiketoiminnan elinkaaren eri vaiheessa. Hän on yrittäjän keskustelukumppani ideoiden kehittelyssä. Yrityskummi tekee kysymyksiä, verkostoituu ja tarjoaa välineet ratkaisujen löytämiseen. 

Yrityskummit ovat kokeneita yrittäjiä, yritysjohtajia ja asiantuntijoita, jotka antavat tukea, tietojaan, kokemustaan, osaamistaan, vertaistukea ja aikaansa yrittäjien, yritysten liiketoiminnan kehittämiseen sekä toimivat eri tavoin yrittäjyyden edistämiseksi.
Yrityskummi voi toimia tukena omistajan- tai sukupolvenvaihdostilanteissa.

Aiheesta muualla
----------------

* Suomen Yrityskummit ry Kotisivut
* Pääkaupunkiseudun Yrityskummit ry Kotisivut (Arkistoitu – Internet Archive)
Heikki Ylinen, liikemies, Alahärmä
**Heikki Johannes Ylinen** (8. tammikuuta 1935 Alahärmä – 12. kesäkuuta 1988 Alahärmä) oli suomalainen liikemies.

Ylisen Neulomo perustettiin vuonna 1959 ja muut liiketoiminnat (Härmä-Market, Hela-Market ja Scannetta Oy) 1960- ja 1970-luvuilla. Työntekijöiden määrä oli parhaimmillaan 1980 luvulla noin 300 työntekijää.

Heikki Ylinen oli Ylisen suvun ensimmäinen yrittäjä ja sai johdettua nuoremmat veljet Pentin ja Eskon myös liikealalle. Heikki Ylinen perusti veljensä Pentti Ylisen kanssa ensimmäisen Halpa-Hallin Pietarsaareen vuonna 1967.

Heikin ja Pentin innoittamana ja tukemana nuorempi veli Esko innostui myös perustamaan Kokkolan Halpa-Hallin vuonna 1969.

Heikki Ylisen puoliso oli Laura Irene Ylinen os. Pelkonen. He saivat kolme lasta. Ylinen harrasti metsästystä ja ravihevosten kasvatusta ja valmentamista

Ylinen oli Alahärmän Yrittäjät ry perustajajäsen.

Lähteet
-------

* *Yrittävä Etelä-Pohjanmaa 80*, sivut 113 ja 123 Seinäjoki : Etelä-Pohjanmaan yrittäjät, 1979-1980 *selvennä*

### Viitteet

1. ↑  Suomen Sukututkimusseura: Hautakivitietokanta, Heikki Johannes Ylinen, Alahärmän hautausmaa, Kauhava *sukuhaku.genealogia.fi*. Viitattu 10.8.2023.
2. ↑  Talouselämä 30.11.1979 Pohjalaisveljesten tekstiiliyritykset
3. ↑  Tammilehto, Pirkko: Halpa-Halli kasvoi kaupan kapinallisena (Tilaajille) *Satakunnan Kansa*.  20.10.2019. Viitattu 2.4.2023.
4. ↑  Alahärmän Yrittäjät ry 50 vuotishistoriikki
*Tämä artikkeli kertoo jääkiekkovalmentajasta. Sami Karppinen on myös rumpali.*

**Sami Karppinen** on suomalainen jääkiekkovalmentaja, joka toimii Suomi-sarjajoukkue Nokian Pyryn päävalmentajana. Karppisella on pelaajataustaa II-divisioonasta, jossa hän pelasi hyökkääjänä.

Ura
---

### Pelaajaura

Karppinen siirtyi Oulun Kärppien C-nuorista TuTon A-nuorten I-divisioonajoukkueeseen kaudeksi 1994–1995. Kaudella 1995–1996 hän pelasi samaa sarjaa Raahe-Kiekossa, jossa Karppinen pelasi myös ensimmäiset miesten pelinsä II-divisioonassa. Kaudella 1996–1997 hän pelasi II-divisioonaa Kajaanin Hokissa ja kaksi viimeistä kauttaan Haukiputaan Ahmoissa.

### Valmentajaura

Karppinen toimi jo kaudella 2005–2006 nykyisen Ässien päävalmentajan Pekka Virran apuvalmentajana KalPan A-nuorissa. Virran noustua KalPan SM-liigajoukkueen päävalmentajaksi syyskuussa 2006 Karppinen nousi puolestaan KalPan A-nuorten päävalmentajaksi. Hän johdatti joukkueen A-nuorten Suomenmestaruuteen keväällä 2008.

Karppisella olisi ollut vielä sopimus KalPan A-nuorten kanssa kaudelle 2010–2011, mutta hän kuitenkin purki sopimuksensa siirryttään 1+1-vuotisella sopimuksella Mestis-joukkue Kajaanin Hokin päävalmentajaksi. Karppisen pesti Hokissa jäi kuitenkin lyhyeksi, sillä hänet erotettiin lokakuussa, kun joukkue oli sarjataulukossa toiseksi viimeisenä. Kaudeksi 2011–2012 Karppinen siirtyi Tampereen Ilveksen A-nuorten päävalmentajaksi.

Kahden Ilveksessä vietetyn kauden vuoden Karppinen palasi kaudeksi 2013–2014 Pekka Virran aisapariksi ja siirtyi kaksivuotisella sopimuksella SM-liigajoukkue Porin Ässien apuvalmentajaksi.

Helmikuussa 2015 Suomi-sarjajoukkue Nokian Pyry tiedotti Karppisen tehneen 1+1-vuotisen sopimuksen. Karppinen aloitti päävalmentajan tehtävät Pyryssä 1. toukokuuta 2015.

Lähteet
-------

* Eliteprospects.com - Sami Karppinen (englanniksi)

### Viitteet

1. 1 2  Sami Karppinen - European Hockey.Net (englanniksi)
2. ↑  Eliteprospects.com - Sami Karppinen (englanniksi)
3. ↑  Sami Karppinen Hokin päävalmentajaksi  23.3.2010. Jatkoaika.com. Viitattu 1.7.2013.
4. ↑  Karppiselle kenkää Hokista  4.10.2010. Jatkoaika.com. Viitattu 1.7.2013.
5. ↑  Suonsyrjä, Vesa: Ilveksen A-nuorissa puhaltavat uudet tuulet *ILVES.COM*.  27.5.2011. Ilves-Hockey Oy.  Arkistoitu 22.8.2014. Viitattu 1.7.2013.
6. ↑  Koskinen, Jerri: Sami Karppisesta tulee Pekka Virran apuvalmentaja Ässissä  28.1.2013. Savon Sanomat Oy.  Arkistoitu 6.3.2013. Viitattu 1.7.2013.
7. ↑  Lehdistötilaisuudessa kuultiin uuden valmentajan mietteitä Nokian Pyry ry. Viitattu 19.5.2015.


|  |  |  |
| --- | --- | --- |
| Edeltäjä:**Nicklas Hudd** | **Kajaanin Hokin päävalmentaja**2010 | Seuraaja:**Vladimír Kolek** |
**M/S Tampere** on vuonna 1957 valmistunut suomalainen sisävesimatkustajalaiva. Laiva on seilannut aina Pyhäjärvellä Kokemäenjoen vesistössä ja sen kotisatama on ollut Laukontorin satama. Alus liikennöi reitillä Tampere–Hämeenlinna vuoteen 2013 saakka, jolloin Hopealinja myi aluksen Laivanvarustamo Tampere Oy:lle. Aluksella on 180 matkustajapaikkaa sekä ruokailutilat 100 matkustajalle. Nykyään M/S Tampere on risteilevä ravintolalaiva. Se Tampere on yksi Tampereen vanhimpia toiminnassa olevia ravintoloita*lähde?*. Laivaravintolana se avattiin ensimmäisen kerran vuonna 1958. 2023 keväästä saakka M/S Tampere on ollut hylättynä noin kolme kuukautta vanajan selällä

Lähteet
-------

1. 1 2  Manninen, Jukka: Pohjola-laiva romutettiin, mutta M/S Tampere pelastui: Klassikkoalus muuttaa ehkä Näsijärvelle  2.11.2017. Aamulehti.  Arkistoitu 1.12.2017. Viitattu 24.11.2017.
2. ↑  Hopealinjan tilausristeilyillä kysyntää  18.5.2006. Web Archive 2017 (Hämeen Sanomat 2006).  Arkistoitu 1.12.2017. Viitattu 18.10.2018.

Aiheesta muualla
----------------

* Kuvia tai muita tiedostoja aiheesta **M/S Tampere** Wikimedia Commonsissa
Ismail Mire
**Ismail Mire Elmi** (1862 Lasadar – 1950 Ogaden) oli somalialainen runoilija ja sotilas. Hän toimi komentajana Dervissivaltiossa.

Ismail Mire vietti nomadin elämää ennen kuin liittyi Dervishin osavaltion johtajan Mohammad Abdille Hassanin joukkoihin. Vuonna 1910 hän ja hänen ratsuväkensä hyökkäsivät Berberan kaupunkiin, brittien hallinnolliseen keskustaan Somaliassa. Tämä rohkea hyökkäys teki suuren vaikutuksen kaupungin väestöön ja oli tärkeä psykologinen voitto dervissijoukoille. Vuonna 1913 Dul Madobassa hän johti Dervish-joukot voittoon Ison-Britannian armeijassa, tappaneen brittiläisen komentajan Richard Corfieldin. Tiedottaakseen Mohammed Abdullah Hassanille taistelusta hän lähetti hänelle runon, jossa hän lauloi voiton.

Mire käytti lahjakkuutensa runoilijana innostaakseen ihmisiä runoillaan Jihadiin siirtomaavaltoja vastaan. Kun hänen vaimonsa valitti, että hän oli niin kaukana, hän kirjoitti runon, jossa hän totesi, että taistelu maansa ja uskontonsa puolesta on tärkeämpää kuin perhe ja hiljainen elämä. Hänen somalialaiset vastustajansa reagoivat myös runoilla, joissa kritisoitiin Surta ja hänen taisteluaan.

Lopulta vuonna 1920 britit voittivat Dervissivaltion, kuninkaalliset ilmavoimat pommittivat pääkaupunkia Talehia ja joitain muita tärkeitä paikkoja. Vaimonsa lisäksi Ismail Miren koko perhe tapettiin. Tappion jälkeen hän ja hänen vaimonsa eläkkeellä nomadina Pohjois-Somaliassa. Siellä hän jatkoi uusien hallitsijoiden kritisointia runoillaan. Vuonna 1936 murhattiin hänen läheinen ystävänsä, joka kehotti häntä kirjoittamaan runoja tästä tapahtumasta. Kun murhatun miehen poika kosti yhdelle murhaan syyllistyneistä vuonna 1946, Ismail Mire pidätettiin väkivallan kehottamisesta runoillansa. Vapautumisensa jälkeen hän asui taas nomadina; noin 1950 hän kuoli Ogadenin alueella.

Katso myös
----------

* Somalian historia

Lähteet
-------

1. ↑  Kwaku Akyeampong, Emmanuel; Henry Louis Gates jr. Dictionary of African Biography. Oxford University Press, 170-171


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* VIAF

 |
|  |
| Kansalliset | 
* Yhdysvallat

 |

 |
**Rudraprayag** on noin 9 300 asukkaan kaupunki Intian Uttarakhandin osavaltiossa, joka toimii samannimisen piirikunnan hallinnollisena keskuksena. Kaupunki on nimetty Rudra-jumalan mukaan ja se tunnetaan Alaknanda- ja Mandakinijokien yhtymäkohtana. *Prayag* tarkoittaa yhtymäkohtaa. Uttarakhandissa on viisi pyhinä pidettyä jokien yhtymäkohtapaikkaa, jotka tunnetaan yhdessä nimellä Panch Prayag. Hindulaisten keskuudessa näiden jokien yhtymäkohdat ovat pyhiä paikkoja, joissa puhdistaudutaan ennen siirtymistä temppeleihin. Yhteen liittyessään nämä joet muodostavat Gangesin.

Brittiläinen kirjailija Jim Corbett metsästi vuonna 1926 Rudraprayagia ja lähiseutuja vuodesta 1918 piinanneen leopardin, jonka väitetään tappaneen 125 ihmistä. Corbett kirjoitti seikkailustaan kirjan The Man-Eating Leopard of Rudraprayag.

Intian vuoden 2011 väestönlaskennassa Rudraprayagin asukasluku oli 9 313 henkeä. Asukkaista 95 prosenttia tunnustautua hinduiksi ja neljä prosenttia muslimeiksi. Lukutaitoisten osuus oli 89 prosenttia.

Lähteet
-------

1. 1 2  Rudraprayag Population Census 2011 - 2020 *census2011.co.in*. Viitattu 2.10.2020.
2. ↑  Rudraprayag *rudraprayag.gov.in*. Viitattu 2.10.2020.
3. ↑  Srivastava, Priya: All about the sacred Panch Prayag destinations of Uttarakhand *Times Travel*.  10.10.2018. Viitattu 2.10.2020.
4. ↑  Ghosal, Aniruddha: The man-eating leopard(s) of Rudraprayag *Indian Express*.  23.7.2018. Viitattu 2.10.2020.

Aiheesta muualla
----------------

* Kuvia tai muita tiedostoja aiheesta **Rudraprayag** Wikimedia Commonsissa
**Kita-ku** (jap. 北区, ’pohjoinen suuralue’) on yksi Kioton kaupungin 11 suuralueesta. Se sijaitsee Kioton keski- ja pohjoisosassa ja ulottuu Kioton allaslaakson pohjoisreunalta Tanban ylängölle. Suuri osa sen alueesta onkin metsäistä vuoristoa. Kitan suuralueella on 116 674 asukasta (joulukuussa 2020) ja sen pinta-ala on 94,88 neliökilometriä.

Kitan suuralue perustettiin vuonna 1955 erottamalla se Kamigyōn suuralueesta. Historiallisesti Kioton allaslaakson pohjoisosat tunnettiin vihannesten, erityisesti *sugukinan* (*Brassica rapa var. neosuguki*) viljelystä, mutta toisen maailmansodan jälkeen seutu on kaupungistunut. Pohjoisosien vuoristoalueilla metsätalous on edelleen tärkeä elinkeino. Se tuottaa etenkin sugipuuta (*Kitayama-sugi*).

Kitan suuralueen suosituimpiin nähtävyyksiin kuuluu kultaisesta paviljongistaan kuuluisa Rokuon-jin eli Kinkaku-jin buddhalainen temppeli. Muita historiallisia temppeleitä ovat Daitoku-ji, Kōetsu-ji, Kohō-an ja Ryōkō-in. Suuralueella sijaitsee myös vanha Kamowakeikazuchi-jinjan eli Kamigamo-jinjan šintolainen pyhäkkö. Useilla korkeakouluilla on Kita-kun alueella kampus: alueen itäosassa lähellä Kamojokea toimii Ōtani-yliopisto, Kamigamon pyhäkön pohjoispuolella on Kyōto sangyō -yliopisto ja lännempänä myös Bukkyō-yliopisto ja Ritsumeikan-yliopisto.

Kitan suuraluetta palvelevat Kioton metron Karasuma-linja ja Keifuku-rautateiden (Randen) Kitano-linja.

Kuvia
-----

* Daitoku-jin temppeliäDaitoku-jin temppeliä
* Kamigamo-jinjan pyhäkköKamigamo-jinjan pyhäkkö
* Funaoka-onsenFunaoka-onsen
* Kitano-Hakubaichōn rautatieasemaKitano-Hakubaichōn rautatieasema

Lähteet
-------

1. 1 2 3  推計人口 令和２（２０２０）年１２月１日現在 京都市総合企画局情報化推進室統計解析担当. Viitattu 03.02.2021.
2. 1 2 3  ブリタニカ国際大百科事典 小項目事典: 北区 Kotobank. Viitattu 03.02.2021.
3. 1 2  goo 地図 NTT Resonant Inc.. Viitattu 03.02.2021.

Aiheesta muualla
----------------

* Kuvia tai muita tiedostoja aiheesta **Kita-ku** Wikimedia Commonsissa

* Suuralueen internetsivut (japaniksi)

  


|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Kioton prefektuuri |
| --- |
|  |
| Kioton suuralueet | 
* Fushimi-ku
* Higashiyama-ku
* Kamigyō-ku
* Kita-ku
* Minami-ku
* Nakagyō-ku
* Nishikyō-ku
* Sakyō-ku
* Shimogyō-ku
* Ukyō-ku
* Yamashina-ku

 |  |
|  |
| Muut kaupungit | 
* Ayabe
* Fukuchiyama
* Jōyō
* Kameoka
* Kizugawa
* Kyōtanabe
* Kyōtango
* Maizuru
* Miyazu
* Mukō
* Nagaokakyō
* Nantan
* Uji
* Yawata

 |
|  |
| Kunnatpiirikunnittain | **Funain piirikunta** (Kyōtanba) · **Kusen piirikunta** (Kumiyama) · **Otokunin piirikunta** (Ōyamazaki) · **Sōrakun piirikunta** (Kasagi · Minami-Yamashiro · Seika · Wazuka) · **Tsuzukin piirikunta** (Ide · Ujitawara) · **Yosan piirikunta** (Ine · Yosano) |

 |